**Datum recenzije**: 05. siječnja 2013.

**Podaci o recenzentu:**

Doc. dr. sc. Zlatko Karač, mag. ing. arh. (znanstveni savjetnik)

MB znanstvenika: 163 310

Arhitektonski fakultet Sveučilišta u Zagrebu

Kačićeva 26, 10000 Zagreb

Recenzent je nastavnik s aktivnom i kontinuiranom znanstvenom produkcijom te najvećim brojem objavljenih radova na Arhitektonskom fakultetu (više od 350), uključujući knjige, međunarodne kongrese, članke u CC časopisima itd. Dobitnik je Državne nagrade za znanost 2012.; prodekan je znanost AF.

**Vrsta djela:**

Znanstvena monografija

**Kategorizacija:**

Izvorni znanstveni rad

**Podaci o recenziranom djelu:**

* **autor:** dr. sc. Zorislav Horvat, dipl. Ing. arh.
* **naslov:** *Burgologija – burgovi kontinentalne Hrvatske*
* **br. str.** 384 kartice (tekst, uključujući bilješke i popise),
* **br. ilustracija** 466 (fotografije, crteži, arhitektonske snimke, povijesni prikazi, pregledne karte)
* **br. poglavlja:** 16
* **br. izdanja:** 1.
* **br. bilješki**: 608 (kontinuirano uz tekst)
* **br**. bibl. jedinica: 285

**Ključne primjedbe:**

Knjiga je rezultat dugogodišnjega akribičnog rada autora, djelo je najviše znanstvene razine kojemu ne nalazim bitnih primjedbi. Rukopis će zahtijevati tek manje redaktorske/uredničke zahvate u fazi izrade prijeloma kako bi se ujednačili načini pisanja referenci u bilješkama, s obzirom da je djelo nastajalo kroz duže vrijeme.

**Mišljenje recenzenta:**

* **o važnosti predmeta koji se obrađuje:** srednjovjekovne utvrde jedan su od najvažnijih segmenata naše spomeničke baštine, dio 'identitetskog' sustava hrvatske povijesti višestruko važne u raznim strukama i disciplinama. S obzirom na tešku terensku dostupnost i probleme s tehnikama istraživanja i snimanja, mišljenja sam da je izbor autora Z. Horvata da se posveti toj temi vrlo važan.
* **o izvornosti djela s doprinosom:** rukopisi bogati ilustracijski materijali su rezultat izvornih autorovih istraživanja, posebno onih terenskih koje je Z. Horvat proveo na brojnim lokalitetima, i u tome pogledu je knjiga doista pionirsko djelo s velikim novim doprinosom u korpusu znanja o srednjovjekovnim burgovima kontinentalne Hrvatske.
* **o usporedbi s drugim djelima i komparativna ocjena kvalitete:** jedino tematski srodno sintezno djelo u našoj stručnoj i znanstvenoj literaturi je ono G. Szaba 'Sredovječni gradovi...', objavljeno još 1920., koje je danas zastarijelo i neaktualno, a ima i bitno drugačiji interpretativni diskurs povjesničara**.** Koliko mi je poznato u pripremi je i knjiga o srednjovjekovnim plemićkim gradovima autora D. Miletića koja će zacjelo biti komplementarna ovom Horvatovom djelu, no za sada ne postoje slične sinteze koje bi bile komparabilne s ovom knjigom**.**
* **o prikladnosti pristupa:** istraživački i elaboracijski pristup je originalan i za temu prikladan. Autor u knjizi burgove nije obrađivao 'kataloški' ili kronološki (kao npr. njegov prethodnik G. Szabo), već tematski i problemski – prema pojedinim segmentima arhitekture.
* **o usklađenosti nazivlja:** stručna je terminologija u knjizi ispravno korištena, a tamo gdje se javlja specifično fortifikatorno nazivlje autor donosi objašnjenja i leksičke reference.
* **djelo je namijenjeno:** arhitektima, povjesničarima umjetnosti, arheolozima, povjesničarima... a prema profesionalnim grupacijama - sveučilišnim nastavnicima i znanstvenicima, konzervatorima, svakako i široj kulturnoj javnosti.
* **o društvenoj potrebi i opravdanosti izdavanja djela:** s obzirom da se knjiga bavi slabo istraženim i nezaštićenim korpusom naše fortifikacijske baštine te da takvih djela nema na našem tržištu znanstvene literature, njena objava je svakako društveno potrebna i opravdana, osobito stoga što je riječ o dugo očekivanoj sintezi u koju je ugrađeno gotovo pola stoljeća cjeloživotnoga autorova istraživanja.

**Konačna preporuka:**

*Burgologija* Zorislava Horvata je kapitalno znanstveno djelo nacionalne važnosti, u kojemu je autor sintetizirao svoju veliku medijevalističku i arhitektonsku erudiciju, objedinjujući znanja i rezultate iz respektabilnoga cjeloživotnog opusa istraživanja srednjovjekovne fortifikacijske arhitekture kontinentalne Hrvatske. Ovakva su djela rijetka i kod velikih europskih naroda, te nakon gotovo jednog stoljeća od izlaska knjige G. Szaba o srednjovjekovnim gradovima Hrvatska dobivamo kompetentnu kritičku reviziju i opsežno proširenje znanja o tom sloju naše baštine.

Uzimajući u obzir kvalitetu i važnost djela, *knjigu preporučujem za objavu* te za financiranje u programima MZOS.

Doc. dr. sc. Zlatko Karač, mag. ing. arh. (znanstveni savjetnik)

